钦定古今图书集成/明伦汇编/氏族典/第156卷 > 《廖用贤尚友录》 > 源雄
## 钦定古今图书集成/明伦汇编/氏族典/第156卷 > 《廖用贤尚友录》 > 源雄

按《隋书源雄传》，“雄字世略，西平乐都人也。祖怀，父纂，
俱为魏陇西王。雄少宽厚，伟姿仪，在魏起家秘书郎，
寻加征讨将军。属其父为高氏所诛，雄变姓名西归
长安。周太祖见而器之，赐爵陇西郡公。后从武帝伐
齐，以功授开府，改封朔方郡公，拜冀州刺史。时以突
厥寇边，徙雄为平州刺史。未几，检校徐州总管。及高”
祖为丞相，尉迥作乱时，雄家累在相州，迥潜以书诱
之，雄卒不顾。进位上大将军，拜徐州总管。后数岁，转
怀州刺史，寻迁朔州总管。伐陈之役，为行军总管，从
秦王俊出信州道。及陈平，以功进位上柱国。赐子崇
爵端氏县伯，褒为安化县伯。复镇朔州，乞骸骨，卒于
家。子崇嗣。